รัฐบาลไทย-ข่าวทำเนียบรัฐบาล-นายกฯ ร่วมประชาสัมพันธ์กิจกรรมรณรงค์ส่งเสริมพระพุทธศาสนา เนื่องในเทศกาลวันอาสาฬหบูชาและเข้าพรรษา พ.ศ. 2565 เชิญชวนพุทธศาสนิกชนทั่วประเทศ สืบสานประเพณีทางพุทธศาสนาที่วัดใกล้บ้าน
วันอังคารที่ 5 กรกฎาคม 2565
นายกฯ ร่วมประชาสัมพันธ์กิจกรรมรณรงค์ส่งเสริมพระพุทธศาสนา เนื่องในเทศกาลวันอาสาฬหบูชาและเข้าพรรษา พ.ศ. 2565 เชิญชวนพุทธศาสนิกชนทั่วประเทศ สืบสานประเพณีทางพุทธศาสนาที่วัดใกล้บ้าน
นายกฯ ร่วมประชาสัมพันธ์กิจกรรมรณรงค์ส่งเสริมพระพุทธศาสนา เนื่องในเทศกาลวันอาสาฬหบูชาและเข้าพรรษา พ.ศ. 2565 เชิญชวนพุทธศาสนิกชนทั่วประเทศ สืบสานประเพณีทางพุทธศาสนาที่วัดใกล้บ้าน/รูปแบบออนไลน์
นายธนกร วังบุญคงชนะ โฆษกประจําสํานักนายกรรัฐมนตรีเผยว่า วันนี้ (5 กรกฎาคม 2565) เวลา 08.45 น. ณ โถงกลาง ตึกสันติไมตรี ทําเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมกิจกรรมรณรงค์ส่งเสริมพระพุทธศาสนา เนื่องในเทศกาลวันอาสาฬหบูชาและเข้าพรรษา พุทธศักราช 2565 โดยมี นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอิทธิพล คุณปลื้ม รัฐมนตรีว่าการกระทรวงวัฒนธรรม นายดิสทัต โหตระกิตย์ เลขาธิการนายกรัฐมนตรี นายพงศ์รัตน์ ภิรมย์รัตน์ ผู้ว่าราชการจังหวัดอุบลราชธานี และคณะผู้บริหารกระทรวงวัฒนธรรม เข้าร่วมกิจกรรม
นายกรัฐมนตรีรับชมสื่อองค์ความรู้วันอาสาฬหบูชาและเข้าพรรษา พุทธศักราช 2565 ในรูปแบบวีดีโอแอนิเมชัน ชมการสวดโอ้เอ้วิหารราย กาพย์ฉบัง 16 มาตรากม โดยคณะนักเรียนจากโรงเรียนวัดช่องนนทรี กรุงเทพฯ ซึ่งได้รับรางวัลชนะเลิศระดับประเทศ จากการประกวดการสวดโอ้เอ้วิหารราย และรับมอบสื่อประชาสัมพันธ์เนื่องในเทศกาลวันอาสาฬหบูชาและเข้าพรรษา พุทธศักราช 2565
นายกรัฐมนตรีกล่าวว่า เทศกาลวันอาสาฬหบูชาและเข้าพรรษาเป็นประเพณีที่มีความสําคัญของศาสนาพุทธซึ่งเป็นศาสนาหลักประจําชาติของประเทศไทย แต่ไม่ว่าจะนับถือศาสนาใดทุกคนก็ใช้ชีวิตอยู่ร่วมกันในรูปแบบพหุวัฒนธรรม ทุกคนทราบประวัติความเป็นมาของประเพณีที่มีการสืบทอดกันมาอย่างยาวนาน ขอให้ส่งเสริมการเรียนรู้ให้กับเด็กรุ่นใหม่ในรูปแบบ Active Learning จัดการเรียนการสอนเกี่ยวกับพุทธประวัติ พัฒนาและส่งเสริมให้ผู้เรียนประยุกต์ใช้ทักษะและเชื่อมโยงองค์ความรู้นําไปปฏิบัติได้ในชีวิตประจําวัน พร้อมเชิญชวนพุทธศาสนิกชนทุกคนร่วมประเพณีทางพระพุทธศาสนาที่วัดใกล้บ้าน หรือหากไม่สะดวกสามารถเข้าร่วมกิจกรรมในรูปแบบออนไลน์ และร่วมกันประกอบคุณงามความดีเพื่อถวายเป็นพุทธบูชา สืบทอดพระพุทธศาสนาให้ยั่งยืนตลอดไป
จากนั้น นายกรัฐมนตรีได้ร่วมแกะลายเทียนติดบนต้นเทียนประเภทติดพิมพ์ ร่วมกับนายสมคิด สอนอาจ ครูศิลป์ของแผ่นดิน เพื่อเป็นสัญลักษณ์ประชาสัมพันธ์การจัดงานประเพณีแห่เทียนพรรษา จังหวัดอุบลราชธานี “121 ปี ทวยราษฎร์ใฝ่ธรรม งามล้ําเทียนพรรษา” ซึ่งกําหนดจัดงานระหว่างวันที่ 11 – 17 กรกฎาคม 2565 ณ บริเวณทุ่งศรีเมือง และชุมชนคุ้มวัดต่าง ๆ ในจังหวัดอุบลราชธานี โดยจัดงานในรูปแบบวิถีใหม่ เพื่อส่งเสริมการท่องเที่ยว และฟื้นฟูเศรษฐกิจของประเทศ
โอกาสนี้นายกรัฐมนตรีรับฟังผลการดําเนินงานตามนโยบายรัฐบาลของจังหวัดอุบลราชธานีในการสร้างการรับรู้ให้ประชาชนผ่านทางหอกระจายข่าว เสียงตามสายประจําหมู่บ้าน จํานวน 2,704 แห่ง รวมทั้งการประชาสัมพันธ์ทางเครือข่ายวิทยุกระจายเสียงเครือข่ายสังคมออนไลน์ของจังหวัดอุบลราชธานี และรับมอบ “ทุเรียนแสงแรก” ซึ่งเป็นหนึ่งในกิจกรรมกระตุ้นการท่องเที่ยวภายใต้โครงการ “อุบลราชธานี เมือง 4 แสง” ประกอบด้วย แสงแรก แสงธรรม แสงเทียน และแสงโซลาร์เซลล์ทุ่นลอยน้ําที่ใหญ่ที่สุดในโลก
สําหรับกิจกรรมส่งเสริมพระพุทธศาสนา เนื่องในวันอาสาฬหบูชาและวันเข้าพรรษา พุทธศักราช 2565 กําหนดจัดขึ้นระหว่างวันที่ 8-14 กรกฎาคม 2565 เพื่อส่งเสริมให้พุทธศาสนิกชน ได้ร่วมกิจกรรมถวายเป็นพุทธบูชา และเพื่อให้พุทธศาสนิกชนร่วมน้อมระลึกถึงคุณของพระรัตนตรัย เข้าวัดปฏิบัติธรรม บําเพ็ญศาสนกิจ รักษาศีล ลด ละ เลิกอบายมุข ร่วมสืบทอดพระพุทธศาสนาด้วยการมีส่วนร่วมกิจกรรมส่งเสริมคุณธรรมจริยธรรมในมิติศาสนา มีการจัดกิจกรรมทั้งในส่วนกลางและส่วนภูมิภาค โดยดําเนินการตามมาตรการทางสาธารณสุขที่เกี่ยวข้องอย่างเคร่งครัด นอกจากนี้ ยังมีการจัดกิจกรรมในรูปแบบออนไลน์ ได้แก่ Web Application แสดงข้อมูลวันสําคัญทางพระพุทธศาสนา วีดิโอแอนิเมชัน “วันอาสาฬหบูชาและเข้าพรรษา” กิจกรรมการหล่อเทียนพรรษาประจําปีเกิด รวมทั้งกิจกรรมธรรมะออนไลน์ เพื่อให้ประชาชนได้ร่วมกิจกรรมตลอดพรรษา